Isardengko Kadin ti Ageskuela?
Panunotem daytoy
Ania ti ikalikagum ti linteg maipapan iti kapaut ti panageskuela? Nalpasmo kadin dayta? No saanmo a suroten ti balakad ti Biblia nga ‘
agpaiturayka kadagiti nangatngato nga autoridad’ ken saanmo a turposen dayta a tukad, maikuna a nagsardengka.—Roma 13:1.
Naragpatmo kadin dagiti kalatmo iti panageskuela? Ania dagiti panggepmo nga ageskuela? Saanmo nga ammo? Masapul nga ammom ta no saan, kaska la naglugan iti tren a dimo ammo no sadino ti papanam. Gapuna, makisaritaka kadagiti dadakkelmo ket sungbatanyo dagiti saludsod iti benneg iti baba a napauluan iti “ Dagiti Panggepko nga Ageskuela.” No saankan nga ageskuela idinto ta saanmo pay a naragpat dagiti kalat a napagnunumuanyo kadagiti dadakkelmo, maikuna a nagsardengka.
Apay a kayatmon ti agsardeng? Mabalin a ti dua a makagapu ket tapno matulongam ti pamiliam iti pinansial wenno tapno matulongam dagiti sabsabali a mangam-ammo iti Dios. Dagiti managimbubukodan a rason ket mabalin met a tapno maliklikam dagiti eksamen wenno homework. Panunotem ngarud a naimbag ti kangrunaan a rasonmo nga agsardeng—no nainkalintegan wenno managimbubukodan. No agsardengka gapu laeng ta kayatmo a liklikan dagiti problema, maklaatkanto iti mabalin a mapasamak.
Ti panagsardeng nga ageskuela ket mayarig iti itatapuak iti tren sakbay a makadanonka iti papanam. Mabalin a saan a komportable ti tren ken suplado dagiti pasahero. Ngem no tumapuakka iti tren, saanka a makadanon iti papanam ken mabalin a madangranka. Umasping iti dayta, no agsardengka nga ageskuela, mabalin a marigatankanto a makastrek iti trabaho. Ket no makastrekka man, mabalin a nababbaba ti sueldom no idilig iti sueldom koma no nakaturposka.
Isu nga imbes nga agsardengka, siaanus a sanguem dagiti problemam iti eskuelaan. No aramidem dayta, mapatanormo ti panagibtur nga ad-adda a mangisagana kenka a mangsango kadagiti umasping a karit inton adda trabahomon.
Dagiti Panggepko nga Ageskuela
Ti kangrunaan a panggep ti panageskuela ket tapno nalaklakaka a makastrek iti trabaho a pangsuportam iti bagim ken iti bukodmonto a pamilia. (2 Tesalonica 3:10, 12) Napanunotmo kadin no ania ti kayatmo a trabaho ken no kasano a makatulong ti panageskuelam tapno makapagsaganaka iti dayta a trabaho? Tapno makitam no ti panageskuelam ket iturturongnaka iti umiso a direksion, sungbatam dagiti sumaganad:
Ania dagiti paglaingak? (Kas pagarigan, nalaingka kadi a makilangen kadagiti tattao? Nalaingka kadi kadagiti manomano a trabaho wenno iti panagaramid wenno panagtarimaan kadagiti bambanag? Nalaingka kadi a manganalisar ken mangsolbar kadagiti bambanag?)
Ania dagiti trabaho a mabalinko a pangipakatan kadagiti paglaingak?
Ania dagiti trabaho a mabalinko a serkan iti lugarmi?
Ania dagiti ad-adalek ita a makatulong kaniak nga agbirok iti trabaho?
Ania dagiti mabalinko a sursuruen nga ad-adda a makatulong kaniak a mangragpat kadagiti kalatko?
Laglagipem a ti kalatmo ket mangiturpos iti kurso a mausarmo. Saan a mabalin nga ageskuelaka lattan iti agnanayon—a kas man la saanmon a kayat ti “dumsaag iti tren” tapno maliklikam dagiti responsabilidad ti maysa nga adulto.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn